## Pravilnik o mjerama za otkrivanje, suzbijanje i iskorjenjivanje goveđe spongiformne encefalopatije

### NN 44/1996 (5.6.1996.), Pravilnik o mjerama za otkrivanje, suzbijanje i iskorjenjivanje goveđe spongiformne encefalopatije

# **MINISTARSTVO POLJOPRIVREDE I ŠUMARSTVA**

Na temelju članka 28. stavka 5. Zakona o zdravstvenoj zaštiti životinja
i veterinarskoj djelatnosti ("Narodne novine" broj 52/91, 64/91, 26/93
i 29/94) i članka 17. Zakona o sustavu državne uprave ("Narodne novine"
broj 75/93), Ministar poljoprivrede i šumarstva donosi

## **PRAVILNIK**

### **O MJERAMA ZA OTKRIVANJE, SUZBIJANJE I ISKORJENJIVANJE GOVEĐE SPONGIFORMNE ENCEFALOPATIJE**

Članak 1.

Ovim se pravilnikom propisuju mjere za otkrivanje, suzbijanje i iskorjenjivanje
goveđe spongiformne encefalopatije (u daljnjem tekstu G.S.E.)

Članak 2.

Sumnjivim na oboljenje od G.S.E. smatraju se goveda kod kojih se epizootiološki
i klinički opravdano posumnja na tu bolest.

Oboljelima od G.S.E. smatraju se goveda ako se kliničkim pregledom za
života ustanove znaci te bolesti, a laboratorijsko-dijagnostičkim metodama
u mozgu uginulih ili eutanaziranih klinički sumnjivih goveda utvrde svojstvene
(patognomonične) promjene za G.S.E.

Članak 3.

Dijagnostičko laboratorijske pretrage iz članka 2. stavka 2. ovog Pravilnika
obavljaju se u Laboratoriju za praćenje i dijagnostiku animalnih spongiformnih
encefalopatija, Hrvatskog veterinarskog instituta.

Članak 4.

Vlasnik životinje dužan je svaku promjenu ponašanja ili sumnju na bolest
prijaviti nadležnoj veterinarskoj službi.

Veterinar koji tijekom kliničkog pregleda, uključujući i pregled prije
klanja, posumnja da je govedo oboljelo od G.S.E., dužan je sumnju odmah
prijaviti nadležnoj veterinarskoj inspekciji.

Nakon primitka prijave iz stavka 1. i 2. ovog članka nadležni veterinarski
inspektor dužan je izvršiti pregled goveda i ako potvrdi sumnju na G.S.E.
odmah je prijaviti Upravi za veterinarstvo.

Članak 5.

U dvorištu i ostalim objektima u kojima je utvrđena G.S.E. ili temeljita
sumnja na ovu bolest naredit će se ove mjere:

1. Zatvor zaraženog i na zarazu sumnjivog dvorišta ili objekata;

2. Zabrana kretanja, otuđivanja i klanja svih goveda i njihovog podmlatka;

3. Zabrana iznošenja i prometa proizvoda sirovina i otpadaka podrijetlom
od goveda;

4. Popis i označavanje svih goveda vrućim žigom s oznakom G.S.E.;

5. Eutanazija svih goveda;

6. Neškodljivo uklanjanje spaljivanjem lešina uginulih ili eutanaziranih
životinja;

7. Neškodljivo uklanjanje spaljivanjem životinjskih proizvoda, sirovina
i otpadaka podrijetlom od goveda;

8. Zabrana svih krvnih zahvata na govedima, osim za dijagnostičke potrebe;

Članak 6.

U zaraženom i na zarazu sumnjivom području provest će se ove mjere:

1. utvrđivanje epizootiološkog stanja, izvora bolesti i putova njenog
širenja;

2. zabrana izdavanja svjedodžbi o zdravstvenom stanju za goveda svih
kategorija;

3. zabrana održavanja sajmova svih oblika, izložbi i drugih javnih smotri
goveda;

4. popis i obilježavanje svih goveda, teladi, junica i krava.

Članak 7.

Dijagnostičke zahvate na uginulim i eutanaziranim govedima iz članka
2. ovog Pravilnika, uključujući i dostavu dijagnostičkog materijala, obavljaju
djelatnici laboratorija iz članka 3. ovog Pravilnika.

Članak 8.

Lešine uginulih i eutanaziranih životinja, meso i dijelovi zaklanih
životinja, te proizvodi, sirovine i otpaci podrijetlom od oboljelih i na
oboljenje sumnjivih životinja, moraju se učiniti neškodljivim samo u odgovarajućem,
za tu svrhu namjenjenom objektu.

Postupak neškodljiva uklanjanja materijala iz stavka 1. ovog članka
propisat će se posebnim naputkom koji će biti sastavni dio ovog Pravilnika.

Članak 9.

Smatra se da je G.S.E. u zaraženom dvorištu ili objektu prestala ako
su provedene sve mjere iz članka 5. i 6. ovog Pravilnika.

Članak 10.

Ovaj Pravilnik stupa na snagu danom objave u "Narodnim novinama".

Klasa: 322-01/96-01/51

Urbroj: 525-01/96-01

Zagreb, 20. svibnja 1996.

Ministar

poljoprivrede i šumarstva

**Matej Janković,** v. r.

Pravilnik, NN 44/1996-859